Document ID: 32014D0880

A BIZOTTSÁG VÉGREHAJTÁSI HATÁROZATA
(2014. november 26.)
a vasúti infrastruktúra nyilvántartásának közös előírásairól és a 2011/633/EU végrehajtási határozat hatályon kívül helyezéséről
(az értesítés a C(2014) 8784. számú dokumentummal történt)
(EGT-vonatkozású szöveg)
(2014/880/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvre (1) és különösen annak 35. cikke (2) bekezdésére,
mivel:
(1)
A Bizottság a 2008/57/EK irányelv 35. cikke alapján elfogadta a 2011/633/EU végrehajtási határozatot (2).
(2)
Az Európai Vasúti Ügynökség (a továbbiakban: Ügynökség) ajánlása alapján kiegészítő közös előírásokra van szükség annak érdekében, hogy a nyilvántartások adatai könnyen hozzáférhetőek legyenek. E nyilvántartásokat az Ügynökség által létrehozott és kezelt közös számítógépes felhasználói felületen történő megtekintés céljából hozzáférhetővé kell tenni. A tagállamoknak - az Ügynökség segítségével - együtt kell működniük annak érdekében, hogy a nyilvántartások működjenek, valamennyi adatot tartalmazzanak és egymással összekapcsolódjanak.
(3)
A 2011/633/EU végrehajtási határozatot ezért hatályon kívül kell helyezni.
(4)
Az ebben a határozatban előírt intézkedések összhangban vannak a 2008/57/EK irányelv 29. cikke (1) bekezdése szerint létrehozott bizottság véleményével,
ELFOGADTA EZT A HATÁROZATOT:
1. cikk
(1) A 2008/57/EK irányelv 35. cikkében említett vasútiinfrastruktúra-nyilvántartásra vonatkozó közös előírásokat e határozat melléklete tartalmazza.
(2) A tagállamok infrastruktúra-nyilvántartásait az Ügynökség által létrehozott és kezelt közös számítógépes felhasználói felületen történő megtekintés céljából hozzáférhetővé kell tenni.
(3) A (2) bekezdésben említett közös felhasználói felület webalapú alkalmazás, mely megkönnyíti az infrastruktúra-nyilvántartások adataihoz való hozzáférést. A közös felhasználói felületnek legkésőbb a 8. cikkben említett alkalmazási időpontot követő 15 napon belül működnie kell.
2. cikk
(1) Az egyes tagállamok gondoskodnak arról, hogy infrastruktúra-nyilvántartásuk számítógépes legyen, és legkésőbb az alkalmazás időpontját követő nyolc hónapon belül teljesítse az 1. cikkben említett közös előírások követelményeit.
(2) A tagállamok gondoskodnak arról, hogy infrastruktúra-nyilvántartásaik legkésőbb a közös felhasználói felület működésbe lépését követő nyolc hónapon belül kapcsolódjanak egymáshoz és a közös felhasználói felülethez.
3. cikk
Az Ügynökség legkésőbb az alkalmazás időpontját követő 15 napon belül az infrastruktúra-nyilvántartásra vonatkozó közös előírásokhoz kapcsolódóan alkalmazási útmutatót tesz közzé, és naprakészen tartja azt. Az alkalmazási útmutató - adott esetben - minden paraméterre vonatkozóan hivatkozást tartalmaz az átjárhatósági műszaki előírások (ÁME-k) megfelelő rendelkezéseire.
4. cikk
Amennyiben azt az ÁME-k kidolgozásában vagy az infrastruktúra-nyilvántartások végrehajtásában bekövetkezett haladás szükségessé teszi, az Ügynökség javaslatot tesz a közös előírások frissítésére.
5. cikk
(1) A tagállamok gondoskodnak arról, hogy a (2)-(6) bekezdés értelmében összegyűjtsék a szükséges adatokat, és bevezessék azokat infrastruktúra-nyilvántartásukba. Gondoskodnak továbbá arról, hogy ezek az adatok megbízhatóak és naprakészek legyenek.
(2) A 913/2010/EU európai parlamenti és tanácsi rendelet (3)2013. január 1-jén hatályos változatának mellékletében meghatározott árufuvarozási folyosók infrastruktúrájával kapcsolatos adatokat legkésőbb az alkalmazás időpontját követő kilenc hónapon belül össze kell gyűjteni, és be kell vezetni az infrastruktúra-nyilvántartásba.
(3) A 2008/57/EK irányelv hatálybalépése után és az e határozat alkalmazási időpontjáig üzembe helyezett infrastruktúrákkal kapcsolatos, a (2) bekezdésben említett adatoktól eltérő adatokat legkésőbb ezen időpontot követő kilenc hónapon belül össze kell gyűjteni, és be kell vezetni a nemzeti infrastruktúra-nyilvántartásba.
(4) A 2008/57/EK irányelv hatálybalépése előtt üzembe helyezett infrastruktúrákkal kapcsolatos, a (2) bekezdésben említett adatoktól eltérő adatokat a 6. cikk (1) bekezdésében említett nemzeti végrehajtási tervvel összhangban legkésőbb 2017. március 16-ig össze kell gyűjteni, és be kell vezetni az infrastruktúra-nyilvántartásba.
(5) A 2008/57/EK irányelv hatálybalépése előtt üzembe helyezett, magántulajdonban lévő mellékvágányokkal kapcsolatos adatokat a 6. cikk (1) bekezdésében említett nemzeti végrehajtási tervvel összhangban legkésőbb 2019. március 16-ig össze kell gyűjteni, és be kell vezetni az infrastruktúra-nyilvántartásba.
(6) Az ÁME-k hatályán kívül eső hálózattal kapcsolatos adatokat a 6. cikk (1) bekezdésében említett nemzeti végrehajtási tervvel összhangban legkésőbb 2019. március 16-ig össze kell gyűjteni, és be kell vezetni az infrastruktúra-nyilvántartásba.
(7) Az e határozat hatálybalépése után üzembe helyezett infrastruktúrákkal kapcsolatos adatokat közvetlenül az infrastruktúrák üzembe helyezését és a közös felhasználói felület működésbe lépését követően össze kell gyűjteni, és be kell vezetni az infrastruktúra-nyilvántartásba.
6. cikk
(1) Az egyes tagállamok az 5. cikkben említett kötelezettségek végrehajtására szolgáló nemzeti végrehajtási tervet és ütemtervet dolgoznak ki. A tagállamok az 5. cikk rendelkezéseinek teljesítése érdekében értesítést küldenek a késedelmekről, illetve nehézségekről, és a Bizottság adott esetben meghosszabbítja az előirányzott határidőt. A nemzeti végrehajtási tervet legkésőbb az alkalmazás időpontját követő hat hónapon belül be kell nyújtani a Bizottsághoz.
(2) Az egyes tagállamok az infrastruktúra-nyilvántartásuk létrehozásáért és karbantartásáért felelős szervet neveznek ki, és erről legkésőbb az alkalmazás időpontját követő három hónapon belül értesítik a Bizottságot.
Ezek a szervek az értesítést követő három hónapon belül és a továbbiakban négyhavonta jelentést küldenek az Ügynökségnek az infrastruktúra-nyilvántartás alkalmazása terén elért eredményekről.
(3) Az Ügynökség koordinálja, nyomon követi és támogatja az infrastruktúra-nyilvántartások bevezetését. Az Ügynökség az infrastruktúra-nyilvántartások létrehozásáért és karbantartásáért felelős szervek képviselőiből csoportot hoz létre, és koordinálja a csoport munkáját. Az Ügynökség rendszeresen jelentést készít a Bizottságnak az e határozat végrehajtásának terén elért eredményekről.
7. cikk
A 2011/633/EU végrehajtási határozatot a 8. cikkben meghatározott alkalmazási időponttól hatályon kívül kell helyezni.
8. cikk
Ez a határozat 2015. január 1-jétől alkalmazandó.
9. cikk
Ennek a határozatnak a tagállamok és az Európai Vasúti Ügynökség a címzettjei.
Kelt Brüsszelben, 2014. november 26-án.

Labels: 7
12
8